**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 10.06.2018, ora 08.00 – 11.06.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 11.06.2018, ora 7.00**

**RÂURI**

**Debitele au fost în creştere, ca urmare a** precipitațiilor căzute în interval și propagării pe râurile din bazinele hidrografice: Vişeu, Iza, Tur, Someş, Mureş, bazinele superioare ale Crişului Repede, Crişului Negru, Oltului, cursurile inferioare ale Crişului Alb, Begǎi, Timişului, Bârzavei, Moraviţei, Caraşului, Nerei şi Cernei.

Pe râurile din bazinele Siretului, Bârladului, Prutului şi pe râurile din Dobrogea, debitele au fost relativ staţionare, iar pe celelalte râuri în uşoarǎ scǎdere.

S-au înregistrat scurgeri importante pe versanţi, torenţi, pâraie şi creşteri rapide de niveluri şi debite cu efect de inundaţii locale pe unele râuri din bazinele: Someş, Mureş şi Olt ca urmare a precipitaţiilor însemnate cantitativ căzute în interval.

Debitele se situează, în general, la valori cuprinse între 30-90% din mediile multianuale lunare, mai mici (sub 30% din normalele lunare) pe râurile din bazinele hidrografice: Tur, Crasna, Târnava Mare, pe unii afluenţi ai Oltului superior şi Ialomiţei superioare, pe Siret şi unii afluenţi ai săi (Suceava, Moldova, Putna, Râmnicu Sărat, Buzǎu, Bârlad) și pe Prut şi mai mari (peste 100%) pe Moraviţa, cursurile superioare ale Arieşului, Bârzavei, Nerei, Cernei, Jiului, cursurile superioare şi mijlocii ale Begǎi, Timişului şi pe râurile din Dobrogea.

În interval s-a situat peste COTA DE ATENŢIErâul Bega Veche la staţia hidrometrică Pişchia (100+15)-jud. TM.

În interval au fost emise douǎsprezece **atenţionări hidrologice cod galben** pentru fenomene imediate şi o **avertizare hidrologicǎ** cod portocaliu pentru fenomene imediate.

**Debitele vor fi în creştere,** ca urmare a precipitaţiilor prognozate şi propagǎrii pe râurile din bazinele hidrografice: Vişeu, Iza, Tur, Someş, Crasna, Barcǎu, Crişuri, bazinele superioare şi mijlocii ale Mureşului, Târnavelor şi cursul mijlociu al Oltului.

Pe râurile din bazinele Siretului, Bârladului, Prutului, pe cursul superior al Oltului şi pe râurile din Dobrogea debitele vor fi relativ staţionare, iar pe celelalte râuri în uşoarǎ scǎdere.

Sunt posibile scurgeri pe versanţi, torenţi, pâraie, viituri rapide cu posibile efecte de inundaţii locale şi creşteri rapide de niveluri şi debite pe unele râuri din zonele de deal şi munte din nord-vestul şi centrul ţǎrii ca urmare a precipitaţiilor sub formă de aversă prognozate, cu caracter torenţial şi izolat mai însemnate cantitativ.

**DUNĂRE**

**Debitul la intrarea în ţară** (secţiunea Baziaş) în intervalul 10-11.06.2018 **a fost staţionar, având valoarea de 4400 m3/s**, sub media multianuală a lunii **iunie (6400 m3/s).**

În aval de Porţile de Fier debitele au fost în general în scădere, exceptând sectorul Corabia–Olteniţa, unde au fost în uşoară creştere.

**Debitul la intrarea în ţară** (secţiunea Baziaş) **va fi** **staționar (4400 m3/s).**

În aval de Porţile de Fier debitele vor fi în general staţionare, exceptând sectorul Zimnicea – Vadu Oii, unde vor fi în uşoară creştere.

**2.** **Situaţia meteorologică în intervalul 10.06.2018, ora 08.00 –11.06.2018, ora 06.00**

**Este în vigoare până pe data de 11.06.2018, la ora 23.00, o informare meteorologică vizând** **perioade de instabilitate atmosferică accentuată în vestul, centrul, nordul și nord-estul teritoriului, precum și la deal și la munte, manifestate prin averse ce vor avea și caracter torențial (cantități de apă ce vor depăși 15...20 l/mp și izolat 30...40 l/mp), descărcări electrice, intensificări de scurtă durată ale vântului care vor lua și aspect de vijelie și căderi de grindină.** În restul teritoriului, astfel de fenomene se vor semnala doar izolat. *(județele vizate: ALBA, ARAD, ARGEŞ, BACĂU, BIHOR, BISTRIŢA-NĂSĂUD, BOTOŞANI, BRAŞOV, BUZĂU, CARAŞ-SEVERIN, CLUJ, COVASNA, DÂMBOVIŢA, DOLJ, GORJ, HARGHITA, HUNEDOARA, IAŞI, MARAMUREŞ, MEHEDINŢI, MUREŞ, NEAMŢ, PRAHOVA, SĂLAJ, SATU MARE, SIBIU, SUCEAVA, TIMIŞ, VASLUI, VÂLCEA şi VRANCEA).*

**În ţară,** vremea a fost caldă, local călduroasă în Muntenia, Moldova, Maramureș și Transilvania; temperaturile maxime s-au încadrat între 24 de grade la Mangalia și Sfântu Gheorghe (în deltă) și 33 de grade la Botoșani. Au fost perioade de timp cu instabilitate atmosferică accentuată, manifestată prin dezvoltări noroase convective, averse ce au avut și caracter torențial, frecvente descărcări electrice și intensificări de scurtă durată ale vântului în centrul și nord-vestul țării, pecum și la munte și local în nord-est. Intensitatea fenomenelor a fost mai mare în sud-estul și centrul Transilvaniei, în zona Munților Apuseni și în Maramureș, unde cantitățile de apă înregistrate în intervale scurte de timp au fost local de 25...40 l/mp și punctiform de 50...75 l/mp, fiind confirmate până la ora transmiterii acestui raport cele din județele Covasna și Mureș, iar rafalele de vânt au depășit 60...70 km/h. Au fost și căderi de grindină, confirmate fiind cele din județele Cluj, Sălaj și zona de munte a județului Maramureș. În restul teritoriului, cerul a fost variabil și doar izolat au fost ploi slabe în Crișana, Banat și nordul Olteniei. La ora 06.00 se înregistrau valori termice între 12 grade la Voineasa și Sfântu Gheorghe-Covasna și 22 de grade la Sulina.

**Observație:** *începând de ieri, de la ora 06.00, au fost în vigoare 63 de mesaje privind fenomene meteo periculoase imediate, 15 avertizări cod portocaliu, 8 emise de SRPV Sibiu și 7 de SRPV Cluj și 48 de atenționări cod galben, 26 emise de SRPV Cluj, 11 de SRPV Sibiu, 5 de SRPV Timișoara, 4 de SRPV Bacău și 2 de CNPM București pentru Muntenia.*

**La Bucureşti,** vremea a fost călduroasă, cu o maximă a temperaturii aerului de 30 de grade la Afumați și Băneasa și 31 de grade la Filaret. Cerul a fost variabil, iar vântul a suflat slab până la moderat. La ora 06.00 se înregistrau 14 grade la stația meteo Băneasa, 17 grade la Afumați și 18 grade la Filaret.

**3. Prognoza meteorologică în intervalul 11.06.2018, ora 08.00 –12.06.2018, ora 08.00**

**În ţară,** în regiunile sudice vremea va fi călduroasă, valorile cele mai mari de temperatură urmând a se înregistra în Câmpia Română și în Lunca Dunării, unde disconfortul termic va fi în accentuare. Gradul de instabilitate atmosferică va fi ridicat în Maramureș, Transilvania, nordul Crișanei, nordul și centrul Moldovei, precum și în zona montană, unde vor fi intervale de timp cu înnorări accentuate, averse, descărcări electrice și intensificări de scurtă durată ale vântului. Local ploile vor fi torențiale, iar în timp scurt se vor înregistra cantități importante de apă. Izolat va cădea grindină și vor fi posibile vijelii. În restul teritoriului cerul va fi variabil, iar ploi de scurtă durată se vor semnala pe spații mici, în special în zonele deluroase. Temperaturile maxime se vor încadra între 24 de grade în Maramureș și 33...34 de grade în sudul Munteniei și al Olteniei; minimele termice vor fi cuprinse între 13 și 21 de grade.

**La Bucureşti,** vremea va fi călduroasă, cu o maximă termică în jurul a 33 de grade și disconfort termic în accentuare. Cerul va fi variabil, iar vântul va sufla slab până la moderat. Temperatura minimă va fi de 18...19 grade.

***II. CALITATEA APELOR***

**Pe râurile interioare**

**A.B.A. Siret Bacău** informează că la data de 10.06.2018, la ora 10:30, a fost semnalat un fenomen de mortalitate piscicolă (zeci de exemplare cu dimensiuni de 5-10 cm, în stare avansată de descompunere) pe râul Bistriţa, la coada acumulării Galbeni din judeţul Bacău. Reprezentanţii S.G.A. Bacău, I.S.U.J. Bacău, G.N.M.-C.J. Bacău si D.S.V. Bacău s-au deplasat la faţa locului pentru investigaţii, prelevare de probe de apă și pești. Rezultatele analizelor probei de apă prelevate indică valori ce se încadrează în clasa de calitate a râului Bistriţa în zonă.

Fenomenul a avut loc pe fondul unor temperaturi mari ale apei, al unor debite reduse, în cursul zilei de 09.06.2018 înregistrându-se precipitaţii de 19 l/mp. Fenomenul este monitorizat în continuare de către personalul S.G.A. Bacău. Se va reveni cu informaţii.

**Pe Marea Neagră**

**A.B.A. Dobrogea-Litoral** informează că în data de 10.06.2018, în jurul orei 10:15, a fost semnalată prezenţa unui delfin eșuat pe plaja Năvodari, în zona Campingului GPM.

Pe fluviul Dunărea nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

Nuau fost semnalate evenimente deosebite.

**2. În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**